Davlat organlari va tashkilotlariga yuridik xizmat ko‘rsatish faoliyatini yanada takomillashtirish chora-tadbirlari to‘g‘risida

Mamlakatimizda davlat organlari va tashkilotlari faoliyatini, ayniqsa o‘rta va quyi bo‘g‘inda huquqiy jihatdan ta’minlash hamda ularga sifatli va professional yuridik xizmat ko‘rsatishga qaratilgan islohotlar bosqichma-bosqich amalga oshirilmoqda.
 Xususan, Namangan shahri, Qarshi va Marhamat tumanlarida sinov tariqasida jami 23 ta davlat organi va tashkilotlarining hududiy bo‘linmalariga yuridik xizmatlar ko‘rsatuvchi markazlar faoliyati Adliya vazirligi tizimida yo‘lga qo‘yilib, o‘zining ijobiy samarasini ko‘rsatdi.
 Shu bilan birga, sohaga tajribali kadrlarning jalb qilinishidagi kamchiliklar hujjatlar loyihalarining iqtisodiy, moliyaviy va huquqiy ekspertizadan o‘tkazilishi sifatiga salbiy ta’sir ko‘rsatmoqda. Natijada qabul qilinayotgan qarorlar va boshqa hujjatlar ko‘p hollarda joylarda jismoniy va yuridik shaxslarning e’tirozlariga sabab bo‘lmoqda.
 O‘zbekiston Respublikasi Prezidentining 2021-yil 3-fevraldagi “2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturi to‘g‘risida”gi PF-6155-son Farmoniga muvofiq davlat organlari va tashkilotlariga markazlashgan yuridik xizmat ko‘rsatish tizimini joriy qilish maqsadida:
 1. Adliya vazirligi va Moliya vazirligining 2021-yil 1-oktabrdan boshlab Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari huzurida yuridik xizmat ko‘rsatish markazlarini (keyingi o‘rinlarda — Markazlar) respublikaning barcha tuman (shahar)larida tashkil etish to‘g‘risidagi taklifi ma’qullansin.
 2. Quyidagilar Markazlar faoliyatining asosiy yo‘nalishlari etib belgilansin:
 yuridik xizmat ko‘rsatiladigan davlat organlari va tashkilotlari (keyingi o‘rinlarda — davlat tashkilotlari) faoliyatini huquqiy jihatdan ta’minlash;
 davlat tashkilotlariga sifatli va malakali yuridik yordam ko‘rsatish;
 davlat tashkilotlari xodimlarining huquqiy savodxonligi va huquqiy madaniyatini oshirish;
 davlat tashkilotlarining mulkiy hamda boshqa huquqlari va qonuniy manfaatlari o‘z vaqtida, har tomonlama va samarali himoya qilinishini ta’minlash;
 davlat organlari va tashkilotlari tomonidan qabul qilinayotgan hujjatlarning loyihalaridagi korrupsiyaviy omillarni bartaraf etishga ko‘maklashish.
 3. Davlat budjetidan moliyalashtiriladigan ayrim davlat tashkilotlarining tuman (shahar) bo‘linmalarida 2021-yil 1-oktabrdan boshlab jami 1 182 ta yuridik xizmatlar shtat birliklari 1-ilovaga muvofiq qisqartirilsin hamda bo‘shatilayotgan shtat birliklari hisobidan Markazlar faoliyatini tashkil etish uchun 1 056 ta shtat birliklari 2-ilovaga muvofiq ajratilsin.
 Yuridik xizmat ko‘rsatish markazlari tomonidan yuridik xizmat ko‘rsatiladigan davlat organlarining tuman (shahar) bo‘linmalari va davlat tashkilotlarining ro‘yxati 3-ilovaga muvofiq tasdiqlansin.
 4. Adliya vazirligi Axborot texnologiyalari va kommunikatsiyalarini rivojlantirish vazirligi bilan birgalikda 2021-yil 1-oktabrdan boshlab davlat tashkilotlariga yuridik xizmat ko‘rsatish bilan bog‘liq barcha ma’lumot va jarayonlarni to‘liq elektron ravishda yig‘ish, qayta ishlash, tahlil qilish va amalga oshirish imkonini beruvchi “E-huquqshunos” elektron tizimini bosqichma-bosqich joriy etsin.
 Bunda, “E-huquqshunos” elektron tizimi quyidagi asosiy imkoniyatlarga ega bo‘lishi nazarda tutilsin:
 elektron tizimga ichki buyruq, shartnomalar va boshqa yuridik tusdagi hujjatlarning namunalarini kiritish hamda mavjud hujjatlar loyihalari namunalaridan erkin foydalanish;
 elektron tizimdan foydalanuvchi tashkilotlar tomonidan shaxsiy kabinetga kirish, har qanday hujjat loyihasi va unga tahliliy materiallarni tayyorlash, qayta ishlash va xulosa olish uchun Markazlarga yuborish;
 Markazlarning mas’ul xodimlari tomonidan, tegishli xulosa tayyorlash, hujjatlarni elektron raqamli imzo bilan tasdiqlagan holda, elektron tizimga biriktirish hamda o‘zaro hujjat almashish;
 elektron tizimdan foydalanuvchi tashkilotlar tomonidan Markazlardan ijobiy xulosa olinganidan so‘ng takrorlanmaydigan maxsus raqam berish va elektron tarzda qabul qilish hamda ushbu hujjatlarni avtomatik tarzda izchil ketma-ketlikda raqamlash;
 davlat tashkiloti faoliyatini takomillashtirish bo‘yicha takliflarni tizimga biriktirish, ularni tahrir qilish, takliflarni elektron raqamli imzo bilan tasdiqlash hamda yuborish;
 targ‘ibot tadbirlari bilan bog‘liq materiallarni elektron tizim orqali almashish;
 davlat tashkilotlariga talabnoma, sudlarga ariza yoki da’vo arizalarini kiritish uchun ularning loyihalarini tayyorlash, tahrir qilish va elektron raqamli imzo bilan tasdiqlab kiritish;
 yuridik xizmat ko‘rsatiladigan tashkilotlarga nisbatan o‘tkaziladigan tekshirishlarda masofaviy tarzda ishtirok etish hamda ularga huquqiy maslahatlar berish;
 Markazlar tomonidan yuridik va jismoniy shaxslardan kelgan murojaatlarni o‘rganib chiqish va ularga asoslantirilgan javoblar yuborishda ishtirok etish.
 5. Belgilansinki:
 Markazlar tomonidan davlat tashkilotlariga yuridik xizmat ko‘rsatish “E-huquqshunos” elektron tizimidan foydalangan holda amalga oshiriladi;
 Markazlar xodimlariga sud protsessida yuridik xizmat ko‘rsatiladigan tashkilotlarning vakili sifatida qatnashish huquqi beriladi;
 Markazlar xodimlari maqomi va mehnatga haq to‘lash shartlariga ko‘ra tegishli ravishda tuman (shahar) adliya bo‘limlari xodimlariga tenglashtiriladi, shuningdek, ularga adliya organlari xodimlari uchun nazarda tutilgan martaba darajalari va ko‘p yillik xizmatlari uchun ustama haq miqdorlari tatbiq etiladi;
 Markazlar xodimi sifatida kamida uch yil mehnat stajiga ega bo‘lgan shaxs litsenziya olish uchun advokat maqomiga ega bo‘lishga talabgor shaxs sifatida advokatlik tuzilmasida stajirovkadan o‘tmasdan malaka imtihonida ishtirok etish hamda notarial idorada olti oy muddat stajirovka o‘tab malaka imtihonini topshirish huquqiga ega bo‘ladi;
 Markazlarning qonuniy faoliyatiga biron-bir tarzda aralashish va to‘g‘ridan to‘g‘ri yoki bilvosita ta’sir o‘tkazish qat’iyan taqiqlanadi;
 Markazlar tegishli tashkilotda qonunchilik hujjatlari bilan yuridik xizmatlarga yuklangan vazifa va funksiyalarni amalga oshiradi;
 Markazlarga ushbu qarorda yoki boshqa qonunchilik hujjatlarida nazarda tutilmagan funksiyalar yuklatilishiga yo‘l qo‘yilmaydi;
 Markazlar xodimlarining oylik ish haqi, shuningdek, Markazlarning joriy xarajatlari — mahalliy budjet mablag‘lari hisobidan, Markazlar xodimlarini moddiy rag‘batlantirish va ijtimoiy himoya qilish xarajatlari — budjetdan tashqari Adliya organlari va muassasalarini rivojlantirish jamg‘armasi hisobidan qoplanadi. Bunda, davlat notarial idoralari va xususiy amaliyot bilan shug‘ullanuvchi notariuslar tomonidan notarial harakatlar amalga oshirilganligi uchun undiriladigan davlat bojining 16 foizi uning tumanlar va shaharlar budjetlari daromadiga undiriladigan qismini 80 foizdan 74 foizga kamaytirish hisobiga budjetdan tashqari Adliya organlari va muassasalarini rivojlantirish jamg‘armasiga yo‘naltiriladi;
 Markazlar ta’minoti uchun xarajatlarni moliyalashtirish tegishli mahalliy budjet mablag‘lari, shuningdek, qonunchilik hujjatlarida taqiqlanmagan boshqa manbalar hisobidan amalga oshiriladi.
 6. Shunday tartib o‘rnatilsinki, unga muvofiq:
 Markazlar tomonidan yuridik xizmat ko‘rsatilishi belgilangan tashkilotlar tomonidan Markazlar bilan kelishilmagan holda yuridik tusdagi hujjatlar qabul qilinishiga yo‘l qo‘yilmaydi, bundan ma’muriy javobgarlik va ma’muriy sud ishlarini yuritish to‘g‘risidagi, fuqarolik protsessual, jinoyat-protsessual, jinoyat-ijroiya, iqtisodiy protsessual qonunchilikka muvofiq qabul qilinadigan hujjatlar mustasno. Bunday hujjatlar yuridik kuchga ega emas hamda ular qabul qilingan paytdan e’tiboran hech qanday huquqiy oqibatlarni keltirib chiqarmaydi;
 Markazlarga o‘zining asosiy faoliyatiga ta’sir ko‘rsatmagan va manfaatlar to‘qnashuviga yo‘l qo‘ymagan holda boshqa yuridik shaxslarga pullik asosda yuridik xizmatlar ko‘rsatish huquqi beriladi. Yuridik shaxslarga pullik asosda yuridik xizmatlar ko‘rsatish tartibi Adliya vazirligi tomonidan belgilanadi hamda pullik xizmatlardan kelib tushgan mablag‘lar budjetdan tashqari Adliya organlari va muassasalarini rivojlantirish jamg‘armasiga yo‘naltiriladi;
 tuman (shahar) davlat tashkilotlari bilan Markazlar o‘rtasida yuridik xizmat ko‘rsatish doirasida manfaatlar to‘qnashuvining oldini olish va uni bartaraf etishga doir chora-tadbirlar Adliya vazirligi tomonidan qonunchilik hujjatlariga muvofiq amalga oshiriladi.
 7. Quyidagilarni nazarda tutuvchi Yuridik xizmat ko‘rsatish markazlari to‘g‘risidagi nizom 4-ilovaga muvofiq tasdiqlansin:
 Markazlarning maqomi, asosiy vazifalari va funksiyalari;
 Markazlarning huquqlari, majburiyatlari va javobgarligi;
 Markazlar faoliyatini tashkil etish tartibi.
 8. Moliya vazirligi ushbu qarorning 3-bandiga asosan 2021-yildan boshlab birinchi darajali budjet mablag‘larini taqsimlovchilarga ajratiladigan mablag‘larning cheklangan miqdorlarini qayta ko‘rib chiqsin.
 Qisqartirilayotgan shtat birliklari hisobidan Adliya vazirligining Yuridik xizmatlarning faoliyatini muvofiqlashtirish boshqarmasiga qo‘shimcha 2 ta boshqaruv xodimi shtat birliklari ajratilsin.
 9. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, Adliya vazirligi hamda Davlat aktivlarini boshqarish agentligi 2021-yil 1-dekabrgacha:
 Markazlarni, birinchi navbatda, davlat xizmatlari markazlarining binolariga yoki boshqa binoga joylashtirilishini ta’minlasin;
 aniq hisob-kitoblarga muvofiq Markazlarni zarur kompyuter va nusxa ko‘chirish texnikasi, aloqa vositalari, dasturiy vositalar, mebel va boshqa jihozlar bilan ta’minlash choralarini ko‘rsin. Bunda, zaruratga ko‘ra, tegishli binolarni ta’mirlash uchun mahalliy budjetlarning qo‘shimcha manbalari hamda qonunchilik hujjatlari bilan taqiqlanmagan boshqa manbalar hisobidan mablag‘lar ajratilishi nazarda tutilsin.
 10. Adliya vazirligi:
 2021-yil 1-oktabrgacha Markazlarni malakali kadrlar bilan, shu jumladan birinchi navbatda qisqartirilayotgan shtat birliklarida mehnat faoliyatini yuritib kelgan xodimlar hisobidan o‘z vaqtida to‘ldirilishini ta’minlash choralarini ko‘rsin;
 2021-yil 1-dekabrgacha Moliya vazirligi, manfaatdor vazirlik va idoralar bilan birgalikda mazkur qarordan kelib chiqqan holda o‘zlarining xarajatlar smetasi va shtatlar jadvaliga o‘zgartirish va qo‘shimchalar kiritsin.
 11. Yuridik xizmat ko‘rsatish markazlarini tashkil etish va ularning faoliyat ko‘rsatishini ta’minlash bo‘yicha “yo‘l xaritasi” 5-ilovaga muvofiq tasdiqlansin.
 12. Adliya vazirligi boshqa manfaatdor vazirlik va idoralar bilan birgalikda ikki oy muddatda qonunchilik hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida takliflar kiritsin.
 13. Mazkur qaror ijrosini samarali tashkil etishga mas’ul va shaxsiy javobgar etib adliya vaziri R.Q. Davletov, Qoraqalpog‘iston Respublikasi Vazirlar Kengashi Raisi, viloyatlar va Toshkent shahar hokimlari belgilansin.
 Amalga oshirilayotgan chora-tadbirlar natijadorligi yuzasidan O‘zbekiston Respublikasi Prezidentiga 2021-yil 1-noyabr va 2022-yil 1-aprelga qadar axborot berilsin.
 1. Ushbu Nizom Yuridik xizmat ko‘rsatish markazlarining (keyingi o‘rinlarda — Markazlar) maqomi, asosiy vazifalari va funksiyalari, huquqlari, majburiyatlari va javobgarligi, shuningdek faoliyatini tashkil etish tartibini belgilaydi.
 2. Markazlar ushbu Nizom talablari asosida qonunchilik hujjatlari bilan Markazlar tomonidan yuridik xizmat ko‘rsatilishi belgilangan davlat organlari va tashkilotlariga bepul, shuningdek shartnoma asosida boshqa yuridik shaxslarga pullik asosda (keyingi o‘rinlarda — yuridik xizmat ko‘rsatiladigan tashkilotlar) yuridik xizmat ko‘rsatish maqsadida tashkil etiladi.
 21. Yetim bolalar va ota-ona qaramog‘idan mahrum bo‘lgan bolalar hamda ularni farzandlikka yoki vasiylikka (homiylikka, patronatga) olgan fuqarolarga Markazlar tomonidan bepul yuridik xizmat ko‘rsatiladi.
 3. Markazlar tuman (shahar) adliya bo‘limlari tuzilmasi va bo‘ysunuvida yuridik shaxs maqomiga ega bo‘lmagan tarkibiy bo‘linma tarzida faoliyat yuritadi va ularga hisobdor bo‘ladilar.
 4. Markazlar o‘z faoliyatida O‘zbekiston Respublikasi Konstitutsiyasi va qonunlariga, Oliy Majlis palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, adliya vaziri, Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari (keyingi o‘rinlarda — hududiy adliya organlari) rahbarlarining buyruqlari, tegishli davlat organlari va tashkilotlarining hujjatlariga, shuningdek mazkur Nizomga amal qiladi.
 5. Markazlarda unga rahbarlik qiladigan Markaz boshlig‘i hamda bosh yuriskonsult shtat birliklari joriy etiladi.
 Markazlarda oliy yuridik ma’lumotga ega bo‘lgan yoki Toshkent davlat yuridik universiteti huzuridagi Yuridik kadrlarni xalqaro standartlar bo‘yicha professional o‘qitish markazida yuridik mutaxassislik bo‘yicha qayta tayyorlash kurslarini tamomlagan va belgilangan namunadagi diplomni olgan shaxs ishlashi mumkin.
 Markaz boshlig‘i lavozimiga yuridik mutaxassislik bo‘yicha kamida ikki yillik ish stajiga ega bo‘lgan shaxs tayinlanadi.
 6. Belgilangan tartibda muomalaga layoqatsiz yoki muomala layoqati cheklangan deb topilgan shaxslar Markaz boshlig‘i yoki bosh yuriskonsult lavozimida ishlashi mumkin emas.
 7. Markazlar hamda Markazlar tomonidan yuridik xizmat ko‘rsatiladigan tashkilotlar o‘rtasida o‘zaro ishni tashkil qilish ushbu Nizomga muvofiq “E-huquqshunos” elektron tizimi orqali amalga oshiriladi.
 Zarur hollarda, Markaz xodimi o‘z faoliyatini tegishli tashkilot joylashgan binoda ham amalga oshirishi mumkin. Bunda, tashkilot rahbari markaz xodimiga tegishli shart-sharoit yaratishi lozim.
 8. Markazlar faoliyatiga rahbarlik va nazorat qilish hamda moddiy-texnik bazasini mustahkamlash hududiy adliya organlari tomonidan amalga oshiriladi.
 9. Markazlar boshliqlari hududiy adliya organlari birinchi rahbarlarining buyrug‘i bilan Adliya vazirligi bilan kelishilgan holda lavozimiga tayinlanadi va lavozimidan ozod qilinadi.
 Markazlarning bosh yuriskonsultlari hududiy adliya organlari birinchi rahbarlarining buyrug‘i bilan lavozimiga tayinlanadi va lavozimidan ozod qilinadi.
 10. Markazlar xodimlari maqomi va mehnatga haq to‘lash shartlariga ko‘ra tegishlicha tuman (shahar) adliya bo‘limlari xodimlariga tenglashtiriladi, shuningdek, ularga adliya organlari xodimlari uchun nazarda tutilgan martaba darajalari va uzoq yil xizmat qilganligi uchun ustama haq miqdorlari tatbiq etiladi hamda boshqa qo‘shimcha to‘lovlar qonunchilikda belgilangan tartibda to‘lanadi.
 11. Markazlar ta’minoti uchun xarajatlarni moliyalashtirish tegishli mahalliy budjet mablag‘lari, adliya organlari va muassasalarining budjetdan tashqari mablag‘lari, shuningdek, qonunchilik hujjatlarida taqiqlanmagan boshqa manbalar hisobidan amalga oshiriladi.
 12. Markazlar tomonidan yuridik xizmat ko‘rsatilishi belgilangan tashkilotlar tomonidan Markazlar bilan kelishilmagan holda qabul qilingan yuridik tusdagi hujjatlar yuridik kuchga ega emas hamda ular qabul qilingan paytdan e’tiboran hech qanday huquqiy oqibatlarni keltirib chiqarmaydi, bundan ma’muriy javobgarlik va ma’muriy sud ishlarini yuritish to‘g‘risidagi, fuqarolik protsessual, jinoyat-protsessual, jinoyat-ijroiya, iqtisodiy protsessual qonunchilikka muvofiq qabul qilinadigan hujjatlar mustasno.
 13. Quyidagilar Markazlarning asosiy vazifalari hisoblanadi:
 yuridik xizmat ko‘rsatiladigan tashkilotlarning faoliyatini huquqiy jihatdan ta’minlash;
 yuridik xizmat ko‘rsatiladigan tashkilotlarga sifatli va malakali yuridik yordam ko‘rsatish;
 yuridik xizmat ko‘rsatiladigan tashkilotlar xodimlarining huquqiy savodxonligi va huquqiy madaniyatini oshirish;
 yuridik xizmat ko‘rsatiladigan tashkilotlarning mulkiy hamda boshqa huquq va qonuniy manfaatlari o‘z vaqtida, har tomonlama va samarali himoya qilinishini ta’minlash;
 davlat organlari va tashkilotlari tomonidan qabul qilinayotgan hujjatlarning loyihalaridagi korrupsiyaviy omillarni bartaraf etishga ko‘maklashish.
 14. Markazlar o‘ziga yuklangan vazifalarga muvofiq quyidagi funksiyalarni amalga oshiradi:
 1) yuridik xizmat ko‘rsatiladigan tashkilotlarning faoliyatini huquqiy jihatdan ta’minlashni tashkil etish sohasida:
 yuridik xizmat ko‘rsatiladigan tashkilotlarda qonun buzilishlarini, ularning sabablari va shart-sharoitlarini bartaraf etish yuzasidan takliflar kiritadi, ushbu chora-tadbirlarni amalga oshirishda ishtirok etadi;
 yuridik xizmat ko‘rsatiladigan tashkilotlar rahbariyatiga taqdim qilinadigan buyruqlar, farmoyishlar, shartnomalar va yuridik tusdagi boshqa hujjatlar loyihalarini ularning qonunchilikka muvofiqligi yuzasidan huquqiy ekspertizadan o‘tkazadi hamda ular bo‘yicha e’tiroz va takliflar bo‘lmasa, viza qo‘yadi. Bunda, loyihalarga Markazlar xodimlari tomonidan tegishli tashkilotning boshqa rahbar o‘rinbosarlari va tarkibiy tuzilmalari rahbarlari (xodimlari) mazkur hujjatlarni ko‘rib chiqib imzolaganidan keyin viza qo‘yiladi;
 jismoniy va yuridik shaxslarning huquq va erkinliklarini amalga oshirishga ta’sir etadigan yuridik xizmat ko‘rsatiladigan tashkilotlarning qarorlari yuzasidan yuridik xulosalar beradi;
 mustaqil ravishda yoki yuridik xizmat ko‘rsatiladigan tashkilotlarning tegishli tuzilmalari bilan birgalikda yuridik tusdagi hujjatlar loyihasini ishlab chiqish, ularga o‘zgartirish va qo‘shimchalar kiritish, shuningdek ularni o‘z kuchini yo‘qotgan deb hisoblash to‘g‘risida takliflar tayyorlaydi;
 yuridik xizmat ko‘rsatiladigan tashkilotlarda huquqni qo‘llash amaliyotini o‘rganadi, tahlil qiladi va umumlashtiradi, uni takomillashtirish bo‘yicha takliflar tayyorlaydi va tegishli tashkilot rahbariyatiga kiritadi;
 yuridik xizmat ko‘rsatiladigan tashkilotlarning tegishli tuzilmalari bilan birgalikda tashkilot va ularning mansabdor shaxslari faoliyatida qonuniylikning buzilishi ko‘rsatilgan arizalar va shikoyatlarni ko‘rib chiqishda ishtirok etadi;
 yuridik xizmat ko‘rsatiladigan tashkilotlarda boshqaruv tizimini takomillashtirish, tashkilotlar mansabdor shaxslarining huquqlari va majburiyatlarini belgilash bo‘yicha takliflar ishlab chiqishda ishtirok etadi;
 yuridik xizmat ko‘rsatiladigan tashkilotlarda mehnat to‘g‘risidagi qonunchilikka rioya etilishini ta’minlashda, shu jumladan, mehnat munosabatlarini tartibga soluvchi hujjatlar loyihalarini ishlab chiqishda, zaruratga ko‘ra, ishtirok etadi, ushbu hujjatlar loyihalarining qonunchilikka muvofiqligini tekshiradi va yuridik xulosa beradi;
 yuridik xizmat ko‘rsatiladigan tashkilotlar rahbariyatiga tashkilot faoliyatida qonun ustuvorligi va qonuniylikni ta’minlash ahvoli yuzasidan axborot taqdim etadi;
 zarurat bo‘lganda, yuridik xizmat ko‘rsatiladigan tashkilotlar xodimlarining kasaba uyushmalari va boshqa vakillik organlariga vakolatlarini amalga oshirishda yuridik yordam ko‘rsatadi;
 2) yuridik xizmat ko‘rsatiladigan tashkilotlarga sifatli va malakali yuridik yordam ko‘rsatish sohasida:
 yuridik xizmat ko‘rsatiladigan tashkilotlar vakolatiga kiradigan masalalar bo‘yicha idoraviy hujjatlar loyihalarini ishlab chiqadi yoxud ishlab chiqishda ishtirok etadi;
 yuridik xizmat ko‘rsatiladigan tashkilotlarning idoraviy hujjatlar ijrosini nazorat qilishda ishtirok etadi;
 huquqiy ekspertizadan o‘tkazish yoki kelishish uchun taqdim etilgan idoraviy va yuridik tusdagi boshqa hujjatlar loyihalarini mustaqil yoki yuridik xizmat ko‘rsatiladigan tashkilotlarning tegishli tuzilmalari bilan birgalikda huquqiy ekspertizadan o‘tkazadi, huquqiy ekspertizadan o‘tkazish natijasiga ko‘ra e’tirozi bo‘lsa, ularning qonunchilikka, qonunchilik texnikasi qoidalariga, havola qiluvchi normalar qo‘llanilishining asosliligi va maqsadga muvofiqligi, shuningdek ularda korrupsiyaga sabab bo‘ladigan omillarning mavjudligi yoki mavjud emasligi yuzasidan yuridik xulosalar tayyorlaydi;
 idoraviy va yuridik tusdagi boshqa hujjatlar loyihalari bo‘yicha e’tiroz va takliflar bo‘lmasa, ularga viza qo‘yadi. Bunda, loyihalarga Markazlar xodimlari tomonidan yuridik xizmat ko‘rsatiladigan tashkilotlarning rahbar o‘rinbosarlari va tarkibiy tuzilmalari rahbarlari (xodimlari) ko‘rib chiqib imzolaganidan keyin viza qo‘yiladi;
 tizimli ravishda yuridik xizmat ko‘rsatiladigan tashkilotlarning tegishli soha faoliyatidagi amaldagi normativ-huquqiy va boshqa idoraviy hamda yuridik tusdagi boshqa hujjatlarning ularda korrupsiyaga sabab bo‘ladigan omillarni aniqlashga qaratilgan tahlilni o‘tkazadi;
 yuridik xizmat ko‘rsatiladigan tashkilotlar faoliyati sohasida davlat boshqaruvini takomillashtirish bo‘yicha takliflar ishlab chiqishda ishtirok etadi;
 yuridik xizmat ko‘rsatiladigan tashkilotlarning normativ-huquqiy hujjatlar fondini to‘ldirish, shu jumladan fondni huquqiy nashrlar bilan butlash choralarini ko‘rish bo‘yicha tavsiyalar beradi, tashkilot rahbariyatiga huquqiy nashrlarga obuna bo‘lish hamda Internetdagi huquqiy mazmundagi veb-saytlardan foydalanish haqida takliflar kiritadi;
 yuridik xizmat ko‘rsatiladigan tashkilotlar tizimiga kiradigan tuzilmalarning huquqiy ishlariga uslubiy yordam ko‘rsatadi, faoliyat yo‘nalishlari bo‘yicha tavsiyanomalar va ko‘rsatmalarni ishlab chiqadi;
 yuridik xizmat ko‘rsatiladigan tashkilotlar xodimlariga o‘z faoliyati yo‘nalishlari bo‘yicha qonunchilik hujjatlarining qo‘llanilishi masalalarida, shu jumladan tashkilotning joriy masalalari bo‘yicha huquqiy maslahatlar beradi;
 3) yuridik xizmat ko‘rsatiladigan tashkilotlar xodimlarining huquqiy savodxonligi va huquqiy madaniyatini oshirish sohasida:
 huquqni muhofaza qiluvchi va sud organlari bilan hamkorlikda yuridik xizmat ko‘rsatiladigan tashkilotlar xodimlarining huquqiy madaniyatini oshirish, ularga qabul qilinayotgan normativ-huquqiy hujjatlarning mazmun va ahamiyatini yetkazishda ishtirok etadi;
 yuridik xizmat ko‘rsatiladigan tashkilotlar rahbariyati uchun qonunchilik masalalari bo‘yicha tahliliy materiallar tayyorlashga ko‘maklashadi;
 yuridik xizmat ko‘rsatiladigan tashkilotlar xodimlarining huquqiy bilimlarini oshirish tadbirlarini tashkil etish to‘g‘risida takliflar kiritadi, ushbu tadbirlarni o‘tkazishda ishtirok etadi;
 yuridik xizmat ko‘rsatiladigan tashkilotlar faoliyatida huquqiy targ‘ibot tadbirlarini amalga oshiradi;
 yuridik xizmat ko‘rsatiladigan tashkilotlarga tashkilot veb-saytiga joylashtirish maqsadida qabul qilingan normativ-huquqiy hujjatlar va ularning mazmun va ahamiyati to‘g‘risida ma’lumotlar kiritadi;
 yuridik xizmat ko‘rsatiladigan tashkilotlar xodimlarining murojaatlari bo‘yicha ularga tashkilot faoliyatiga tegishli huquqiy hujjatlarni topishga ko‘maklashadi, zarur hollarda ularning qoidalari bo‘yicha tushuntirishlar beradi;
 qonunchilikka kiritilgan o‘zgartirishlar haqidagi ma’lumotlarni, sud amaliyotini, Adliya vazirligining huquqiy ishlarga taalluqli ko‘rsatmalarini yuridik xizmat ko‘rsatiladigan tashkilotlarga yetkazadi;
 4) yuridik xizmat ko‘rsatiladigan tashkilotlarning mulkiy hamda boshqa huquq va qonuniy manfaatlari o‘z vaqtida, har tomonlama va samarali himoya qilinishini ta’minlash sohasida:
 shartnomaviy-huquqiy va talabnoma-da’vo ishlarini yuritish, sud protsesslarida qonunchilik hujjatlarida belgilangan tartibda vakil sifatida ishtirok etadi, tashkilotning mulkiy va boshqa manfaatlari ishonchli himoya qilinishini ta’minlaydi;
 davlat organlari va boshqa tashkilotlar, shuningdek fuqarolar bilan nizolar vujudga kelganda, mustaqil yoki yuridik xizmat ko‘rsatiladigan tashkilotlarning mas’ul xodimlari bilan birgalikda ularni sudgacha hal etish choralarini ko‘radi;
 yuridik xizmat ko‘rsatiladigan tashkilotlar tomonidan shartnomalar loyihalarini tayyorlash va tuzish ishlarida ishtirok etadi, ularning qonunchilikka muvofiqligini tekshiradi hamda shartnomalar loyihalariga, agar e’tiroz va takliflar bo‘lmasa, viza qo‘yadi. Bunda, loyihalarga Markazlar tomonidan davlat organining rahbar o‘rinbosarlari va tarkibiy tuzilmalari rahbarlari (xodimlari)dan keyin viza qo‘yiladi;
 shartnomalarni tuzish, bajarish, o‘zgartirish va bekor qilishning belgilangan tartibiga rioya etilishi ustidan monitoring olib boradi;
 yuridik xizmat ko‘rsatiladigan tashkilotlar tomonidan tuzilgan shartnomalarni zarur darajada bajarish bo‘yicha takliflar kiritadi, shartnomaviy munosabatlarni takomillashtirish yuzasidan takliflar ishlab chiqishda ishtirok etadi;
 yuridik xizmat ko‘rsatiladigan tashkilotlar manfaatlarini himoya qilish bo‘yicha talabnomalar tayyorlashda va davlat organi va tashkilotiga nisbatan bildirilgan talabnomalarni ko‘rib chiqishda ishtirok etadi, tashkilotlarda talabnomalar bildirish va ularni ko‘rib chiqish tartibiga rioya etilishini nazorat qiladi;
 tegishli tuzilmalar bilan birgalikda yuridik xizmat ko‘rsatiladigan tashkilotlarning debitorlik va kreditorlik qarzlari ahvolini o‘rganadi, ularning miqdorini kamaytirish choralarini ko‘rishda ishtirok etadi;
 shartnomaviy munosabatlardan kelib chiqadigan nizolar yuzasidan da’vo ishlarini olib borishga ko‘maklashadi, qonunchilik hujjatlariga muvofiq rasmiylashtirilgan ishonchnoma asosida sud protsesslarida ishtirok etish uchun zarur bo‘lgan materiallarni va hujjatlarni tayyorlaydi;
 yuridik xizmat ko‘rsatiladigan tashkilotlarning mulkiy va boshqa manfaatlarini huquqiy himoya qilish uchun zarur bo‘lgan hujjatlarni tayyorlashda hamda belgilangan tartibda sud majlislarida ishtirok etadi;
 mulkni saqlash masalalari bo‘yicha huquqiy tusdagi hujjatlar loyihalarining qonunchilik hujjatlariga muvofiqligini tekshiradi va ularni tayyorlashda ishtirok etadi;
 yuridik xizmat ko‘rsatiladigan tashkilotlarda boshqa tarkibiy tuzilmalar bilan birgalikda mulkning talon-toroj qilinishi, kamomad va asossiz xarajatlarining kelib chiqishi sabablari va sharoitlarini tahlil qiladi hamda ularni bartaraf etish choralarini ko‘rishda ishtirok etadi, mulkning talon-toroj qilinishi va kamomad holatlari bo‘yicha materiallarni huquqni muhofaza qiluvchi organlarga yuborish uchun rasmiylashtiradi;
 moddiy boyliklar va pul mablag‘larini hisobdan chiqarish to‘g‘risidagi hujjatlar loyihalari, shuningdek qonun buzilishlari va suiiste’molliklar aniqlangan tekshiruvlar va xatlovdan o‘tkazish dalolatnomalari bo‘yicha yuridik xulosalar beradi;
 5) davlat organlari va tashkilotlari tomonidan qabul qilinayotgan hujjatlarning loyihalaridagi korrupsiyaviy omillarni bartaraf etishga ko‘maklashish sohasida:
 yuridik xizmat ko‘rsatiladigan tashkilotlarda korrupsiyaga qarshi kurashish bo‘yicha chora-tadbirlarni amalga oshirishga qaratilgan ichki idoraviy hujjatlar loyihalarini ishlab chiqadi yoki ishlab chiqilishida ishtirok etadi;
 yuridik xizmat ko‘rsatiladigan tashkilotlar faoliyatiga oid normativ-huquqiy hujjatlar va ichki idoraviy hujjatlarda aniqlangan korrupsiyaviy normalarni bartaraf qilish bo‘yicha takliflar ishlab chiqadi;
 ishlab chiqiladigan korrupsiyaga qarshi kurashish bo‘yicha chora-tadbirlar loyihalarini O‘zbekiston Respublikasi qonunchiligiga mosligi, maqbulligi va dolzarbligi nuqtai nazardan baholaydi va xulosalar beradi;
 yuridik xizmat ko‘rsatiladigan tashkilotlar faoliyatida korrupsiyaviy xavf-xatarlarni baholaydi va ularning natijalari bo‘yicha aniqlangan xavf-xatarlarni kamaytirish yuzasidan chora-tadbirlar rejalari ishlab chiqilishida ishtirok etadi;
 yuridik xizmat ko‘rsatiladigan tashkilotlar xodimlari tomonidan korrupsiyaviy xavf-xatarlar va huquqbuzarliklar haqida kelib tushadigan murojaatlarni tahlil qiladi;
 zaruratga ko‘ra yuridik xizmat ko‘rsatiladigan tashkilotlar xodimlariga nisbatan o‘tkaziladigan xizmat tekshiruvlarida qatnashadi, korrupsiya faktlari yuzasidan o‘tkazilgan xizmat tekshiruvlari natijalari haqidagi ma’lumotlarni tahlil qiladi;
 yuridik xizmat ko‘rsatiladigan tashkilotlar xodimlariga korrupsiyaga qarshi kurashish masalalari bo‘yicha tushuntirish va tavsiyalar beradi;
 yuridik xizmat ko‘rsatiladigan tashkilotlar faoliyatidagi korrupsiyaviy holatlarni va xavf-xatarlarni aniqlash maqsadida aholi va xodimlar orasida so‘rovlar o‘tkazadi;
 korrupsiyaga qarshi kurashishga oid talab va normalarning buzilishi masalalari bo‘yicha intizomiy javobgarlikka tortilayotgan shaxslarga jazo choralarining mutanosibligi va yetarliligini nazorat qiladi;
 davlat organlari tomonidan dam olish va bayram kunlari yig‘ilishlarni o‘tkazish amaliyotini bekor qilish, aholi bilan bevosita ishlovchi xodimlarni yig‘ilishlarga taklif qilish va ularga xos bo‘lmagan vazifalarni yuklash yoki tashqi ishlarga jalb etishni (xizmat ko‘rsatish maqsadlaridan tashqari) taqiqlash choralarini ko‘radi.
 Markazlar qonunchilik hujjatlari va O‘zbekiston Respublikasi adliya vazirining buyrug‘iga muvofiq boshqa funksiyalarni ham amalga oshiradi.
 15. Markazlarga ushbu Nizomda yoki boshqa qonunchilik hujjatlarida nazarda tutilmagan funksiyalar yuklatilishiga yo‘l qo‘yilmaydi.
 16. Markazlar quyidagi huquqlarga ega:
 yuridik xizmat ko‘rsatiladigan tashkilotlarga kelib tushayotgan normativ-huquqiy hujjatlarni tanishish, xizmatda foydalanish va ularning tizimlashtirilgan hisobini yuritish uchun birinchi navbatda olish;
 yuridik xizmat ko‘rsatiladigan tashkilotlar, shuningdek uning mansabdor shaxslaridan Markazlar zimmasiga yuklangan funksiyalarni bajarish uchun zarur bo‘lgan hujjatlar va ma’lumotlar hamda boshqa zarur materiallarni olish;
 yuridik xizmat ko‘rsatiladigan tashkilotlar tomonidan chaqiriladigan huquqiy masalalarga tegishli yig‘ilishlar, kengashlar va majlislarda ishtirok etish;
 yuridik xizmat ko‘rsatiladigan tashkilotlar so‘roviga ko‘ra yoki tegishli tarkibiy tuzilma rahbarining roziligi bilan ularning xodimlarini idoraviy va boshqa hujjatlar loyihalarini tayyorlash uchun, huquqiy ishlarni amalga oshirish bilan bog‘liq boshqa tadbirlarga jalb qilish;
 qonunchilikka zid bo‘lgan, qonunchilik texnikasi talablariga javob bermaydigan idoraviy va boshqa hujjatlar loyihalarini ijrochilariga puxta ishlash uchun qaytarish, o‘z e’tirozlarini asoslagan holda, aniqlangan kamchiliklarni bartaraf etish to‘g‘risida yuridik xulosalar berish, davlat organi yoki tashkilot rahbariyati so‘roviga ko‘ra yoki o‘z tashabbusi bilan davlat organi yoki tashkilotning tarkibiy tuzilmalari bilan birgalikda ushbu loyihalarning puxta ishlanishida ishtirok etish;
 yuridik xizmat ko‘rsatiladigan tashkilotlarning tarkibiy tuzilmalarida tashkilot vakolatiga kiradigan masalalar bo‘yicha qonunchilik hujjatlariga rioya qilinishi masalalarini o‘rganish;
 yuridik xizmat ko‘rsatiladigan tashkilotlar, shuningdek uning tarkibiy tuzilmalarining qonunchilik hujjatlari bajarilishini ta’minlamayotgan yoxud ularni buzayotgan rahbarlari va xodimlarini javobgarlikka tortish haqida tashkilotning rahbariyatiga takliflar kiritish;
 yuridik xizmat ko‘rsatiladigan tashkilotlarda, shuningdek uning tarkibiy tuzilmalarida yoki tashkilotlar tomonidan o‘tkaziladigan tekshirishlar, taftishlar va xatlovlarda, shuningdek ularning yakunlari bo‘yicha hujjatlarni ko‘rib chiqishda ishtirok etish hamda aniqlangan huquqbuzarliklar yuzasidan yuridik xulosalar berish.
 Markazlar qonunchilik hujjatlariga muvofiq boshqa huquqlarga ham ega bo‘lishi mumkin.
 17. Markazlar xodimlari:
 unga ushbu Nizom va boshqa qonunchilik hujjatlari bilan yuklangan funksiyalarni zarur darajada va samarali bajarishi;
 yuridik xizmat ko‘rsatish jarayonida yuridik xizmat ko‘rsatiladigan tashkilotlar o‘rtasida manfaatlar to‘qnashuviga yo‘l qo‘ymasligi;
 yuridik xizmat ko‘rsatiladigan tashkilotlarda, shuningdek uning tarkibiy tuzilmalarida qonun buzilishi holatlari aniqlanganligi to‘g‘risida zudlik bilan to‘g‘ridan to‘g‘ri yuqori turuvchi organga va boshqa huquqni muhofaza qiluvchi organlarga xabar berishi.
 Markazlar xodimi qonunchilik hujjatlariga muvofiq boshqa majburiyatlarga ham ega bo‘lishi mumkin.
 18. Markazlar xodimlari o‘zi viza qo‘ygan hujjatlarning va o‘zi bergan yuridik xulosalarning qonunchilikka muvofiqligi uchun javob beradi.
 Markazlar xodimlari o‘z majburiyatlari va funksiyalari bajarilmaganligi yoki zarur darajada bajarilmaganligi uchun qonunchilik hujjatlariga muvofiq javobgarlikka tortiladi.
 19. Markazlar tomonidan yuridik xizmat ko‘rsatiladigan tashkilotlarga “E-huquqshunos” elektron tizimidan foydalangan holda yuridik xizmatlar ko‘rsatiladi.
 20. Markazlar xodimi tomonidan shartnomaviy-huquqiy va talabnoma-da’vo ishlarini yuritish, sud protsesslarida vakil sifatida ishtirok etishda bir taraf sifatida adliya organlari qatnashadigan bitim (shartnoma) tuzishda yoki sud protsessida yoxud boshqa nizoli hollarda davlat organi va tashkilotining vakili sifatida Markaz xodimi ishtirok etishiga yo‘l qo‘yilmaydi.
 Ushbu holatda davlat organi va tashkiloti belgilangan tartibda yuqori turuvchi tashkilot yuridik xizmati yoki advokat jalb etishi mumkin.
 21. Yuridik xizmat ko‘rsatiladigan tashkilotlar o‘rtasida shartnomaviy yoki boshqa huquqiy munosabatlar natijasida nizoli holatlar kelib chiqqanda, Markazlar nizoli holatlarni sudgacha hal qilish choralarini ko‘radi. Bunda, Markazlar nizolashayotgan tashkilotlarning vajlarini o‘rganib nizoli holatni bartaraf etish bo‘yicha tashkilotlarga taklif beradi.
 Markaz tomonidan berilgan taklifdan norozi bo‘lgan tashkilot nizoli holatni bartaraf etish uchun o‘zining yuqori turuvchi organiga yoki advokatga murojaat etadi.
 22. Davlat organi va tashkilotidan kelib tushgan yuridik tusdagi hujjatlar Markazlar tomonidan ko‘pi bilan uch ish kunida ko‘rib chiqiladi.
 23. Ushbu Nizomga rioya etilishini nazorat qilish adliya organlari tomonidan amalga oshiriladi.
 Adliya organlari o‘z vakolatlari doirasida ushbu Nizom va Markazlar faoliyatini tartibga soluvchi boshqa qonunchilik hujjatlari talablarining Markazlar xodimlari va boshqa tashkilotlarning mansabdor shaxslari tomonidan buzilishining aniqlangan holatlarini bartaraf etishga, shuningdek aybdor shaxslarni qonunchilik hujjatlarida belgilangan javobgarlikka tortishga yo‘naltirilgan choralarni ko‘radi.
 24. Ushbu Nizom talablarini buzganlikda aybdor shaxslar belgilangan tartibda javobgar bo‘ladi.